Raadslede dalk ondersoek oor Zuma-plakkaatDie “Zuma must fall”-plakkaat wat op 15 Januarie 2016 in Kaapstad opgerig is Foto: Twitter Die DA-speaker van die stad Kaapstad het Dinsdag gesê hy het begin met ŉ ondersoek oor die gedrag van raadslede wat glo oor die naweek betrokke was toe ANC-ondersteuners ŉ yslike “Zuma must fall”-plakkaat afgeskeur het. “Na aanleiding van berigte deur die stad Kaapstad en die media, word daar ondersoek ingestel oor die gedrag van raadslede wat moontlik deel was van ŉ groep persone wat onwettig die plakkaat verwyder het wat teen ŉ gebou in Kaapstad se middestad opgerig is,” het Dirk Smit gesê. Smit sal onder andere beeldmateriaal van die voorval ondersoek en, indien nodig, ook met getuies praat. “Ek sal daarna besluit of die saak na die tugkomitee verwys moet word. Indien die raadslede die gedragskode oortree het, sal hulle voor die komitee moet verskyn,” het Smit bygevoeg. Hy het gesê indien raadslede die wet oortree het, sal klagtes by die polisie aanhangig gemaak word. Terwyl die gemoedere hoog was, het ANC-LP Bongani Mkongi op Facebook gesê die Overbeek-woonstelblok, waarop die plakkaat aangebring is, moet afgebrand word. Hy het intussen om verskoning gevra en die ANC beplan nie enige stappe teen hom nie. Maroela Media het vroeër berig die plakkaat is onwettig teen die woonstelblok, wat geleë is op die besige kruising waar Lang-, Kloof- en Oranjestraat bymekaarkom, aangebring. Die stad het die saak aan die vervolgingsgesag oorhandig, aangesien die grootte van die plakkaat die stad se bouregulasies oortree. Smit het gesê die maatskappy, Independent Outdoor Media, het versuim om die nodige toestemming te bekom om die plakkaat op te rig. Die saak het intussen ŉ politieke stryd tussen die ANC en die DA geword. Lees alle vorige berigte oor “Zuma must fall” op Maroela Media.